Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 674/11/4402	Levice, 16.2.2012
EEČ : 2-31-13-2012

U Z N E S E N I E

Trestná vec:	obvinený XXXXX 
Prečin:	krádeže  podľa § 212 odsek 2 písmeno f Trestného zákona

Rozhodol: 	prokurátorka Okresnej prokuratúry Levice
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
1. 	dňa 20.10.2011 v čase o 23.55 h v Leviciach, na ul. Turecký rad č. 7, v HM XXXXX, zobral z regála na predajnej ploche šišku s miešaným ovocím v hodnote 0,27 €, 0,3kg údeného lahôdkového karé v hodnote 2,40 €, mliečnu čokoládu ORION v hodnote 0,27 €, M-JOY čokoládu  Milku orieškovú  v hodnote 0,62 € a tento tovar v celkovej hodnote 3,56 € si ukryl do vreciek bundy a následne s ním prešiel pokladničnou zónou bez zaplatenia a uvedeného konania sa dopustil aj napriek tomu, že dňa 15.10.2011 o 7.35 h  bol Obvodným oddelením Policajného zboru XXXXX právoplatne postihnutý za spáchanie priestupku proti majetku podľa § 50 odsek 1  zákona SNR  č. 372/1990 Zb. o priestupkoch v platnom znení, ktorého sa dopustil krádežou v obchode, blokovou pokutou nezaplatenou na mieste č. A XXXXX vo výške 30,- €,

2.	dňa 23.10.2011 v čase  o 15.40 h v Leviciach na ul. Komenského č. 23 v OD Kaufland zobral z regála na predajnej ploche tyčinku Bounty v hodnote 0,47 € a cukríky Halls v hodnote 0,65 €, ktoré si ukryl do vreciek nohavíc a následne s týmto tovarom v celkovej hodnote 1,12 €  prešiel pokladničnou zónou bez zaplatenia a uvedeného konania sa dopustil aj napriek tomu, že dňa 15.10.2011 o 7.35 h  bol Obvodným oddelením Policajného zboru XXXXX právoplatne postihnutý za spáchanie priestupku proti majetku podľa § 50 odsek 1  zákona SNR  č. 372/1990 Zb. o priestupkoch v platnom znení, ktorého sa dopustil krádežou v obchode, blokovou pokutou nezaplatenou na mieste č. XXXXX vo výške 30,- €, 

Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Policajného zboru  Okresného riaditeľstva Policajného zboru v XXXXX poriadkovej polície Obvodného oddelenia Policajného zboru v Leviciach  (ďalej len „poverený príslušník PZ) uznesením č. XXXXX zo  dňa 21.10.2011 v zmysle  § 199 odsek 1 Trestného poriadku začal trestné stíhanie  a súčasne v zmysle § 206 odsek 1  Trestného poriadku vzniesol obvinenie  XXXXX  za prečin krádeže podľa § 212 odsek 2 písmeno f/ Trestného zákona, na skutkovom základe popísanom v bode 1. výrokovej časti tohto uznesenia. Predmetné uznesenie obvinený prevzal dňa 21.10.2011.
	Následne dňa 15.11.2011 poverený príslušník PZ uznesením ČVS: ORP-1542/LV-LV-2011 v zmysle  § 199 odsek 1 Trestného poriadku začal trestné stíhanie  a súčasne v zmysle § 206 odsek 1  Trestného poriadku vzniesol obvinenie  XXXXX  za prečin krádeže podľa § 212 odsek 2 písmeno f/ Trestného zákona, na skutkovom základe popísanom v bode 2. výrokovej časti tohto uznesenia. 
Nakoľko počas skráteného vyšetrovania  konkrétne okolnosti nasvedčovali tomu, že obvinený môže trpieť duševnou poruchou, ktorá v čase činu mohla vylučovať alebo znižovať jeho príčetnosť, vydal dňa 04.11.2011 sudca pre prípravné konanie Okresného súdu v Leviciach príkaz sp. zn. XXXXX na vyšetrenie duševného stavu obvineného   XXXXX.
	Na základe označeného príkazu súdu  poverený príslušník PZ uznesením zo dňa 16.11.2011 pribral na vyšetrenie duševného stavu obvineného do trestného konania dvoch znalcov z odboru zdravotníctvo, odvetvia psychiatrie, XXXXX a XXXXX
Znalci po vyšetrení obvineného a po preštudovaní trestného spisu a dostupnej zdravotnej dokumentácie dospeli k zhodnému záveru, že obvinený XXXXX v čase spáchania  prečinov dňa 21.10.2011 a dňa 23.10.2011 trpel duševnou poruchou, schizoafektívnou psychózou zmiešaného typu v štádiu jej dekompenzácie, pričom uvedená porucha mala vplyv  na jeho rozpoznávacie a ovládacie schopnosti. Obvinený mal v čase spáchania oboch prečinov  vylúčenú schopnosť rozpoznať nebezpečenstvo svojho konania  a svoje konanie ovládať, a to v dôsledku  zhoršenia jeho duševnej poruchy. V súčasnej dobe nie je schopný chápať  zmysel trestného konania, účel trestného postihu , prípadne uloženého trestu.
Pobyt obvineného na slobode  je pre spoločnosť z psychiatrického hľadiska nebezpečný. V súčasnej dobe sa obvinený podrobuje ústavnej liečbe, po ktorej ukončení je predpoklad v pokračovaní liečby ambulantnou formou. Znalci  navrhli obvinenému  uložiť ochranné psychiatrické liečenie ambulantnou formou.
	 Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Podľa § 215 odsek 1 písmeno e/ Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Nakoľko skutkov, pre ktoré sa vedie trestné stíhanie, sa dopustila osoba, ktorá v čase ich spáchania nebola pre nepríčetnosť trestne zodpovedná, nemožno v jej trestnom stíhaní pokračovať a trestné stíhanie musí byť zastavené.
	S poukazom na tieto skutočnosti som rozhodla  tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na tunajšiu prokuratúru do troch dní od jeho doručenia. Sťažnosť má odkladný účinok / § 215 odsek 6  Trestného poriadku /.

XXXXX
prokurátorka